Kristjan Jõekalda

Kristjan Jõekalda (sündinud 14. septembril 1971) on eesti telesaatejuht. Jõekalda on õppinud 1978–1980 Tallinna 4. Keskkoolis, 1980–1988 Tallinna 13. Keskkoolis ning 1988–1989 Tallinna 1. Õhtukeskkoolis. Aastatel 1989–1993 õppis Tallinna Pedagoogikaülikooli kultuurhariduse erialal, lisaerialaks telerežii. Ülikooli pääses tänu ETV lisakoha tellimusele. Aastatel 1988–1989 töötas Jõekalda ETV-s kunsti- ja kirjandussaadete toimetuses režissööri assistendina, 1993–1994 Reklaamitelevisioonis ning 1994–1996 Tipp TV-s toimetaja-saatejuhina. 1996. aastast on ta juhtinud Teet Margna produtseeritud telesaateid ja tootnud OÜ Holmes kaudu saateid TV3-le (1996–2007, uuesti 2019. aastast) ja Kanal 2-le (2007–2018). Jõekalda ema Norma Jõekalda (sündinud 1938) on pärit Saaremaalt, isa Kaljo Jõekalda (1937–2018) Haapsalust, mistõttu veetis Kristjan ise lapsepõlves palju aega Saaremaal ja Haapsalus. Jõekalda on väljendanud soovi kunagi Haapsallu kolida. Mõlemad vanemad töötasid telemajas Eesti Televisioonis, ema režissöörina ja isa teleoperaatorina, mistõttu oli telemaja Jõekaldale tuttav juba lapsepõlvest. Kristjani ristiisa oli Valdo Pant. Ta on mänginud tamburiini ansamblis Kala. Aastatel 2013–2016 valiti Jõekalda Eesti meelelahutusauhindade konkursil aasta parimaks meessaatejuhiks, nominatsiooni sai ta ka 2017–2019 aastal. Samuti saavutas ta konkursil võidu meelelahutaja kategoorias 2015. aastal üksi ja 2017. ning 2020. aastal koos Teet Margnaga. 2023. aastal valiti ta aasta suunamudijaks. 2017. aastal nomineeriti Jõekalda EFTA konkursil parima meessaatejuhi kategoorias, 2020. aastal võitis ta koos Teet Margnaga parima meelelahutussaate juhi tiitli. 2005., 2006., 2009. ja 2011. aastal oli Jõekalda ajakirja Nädal lugejaküsitluse järgi populaarsuselt teine meessaatejuht (Vahur Kersna järel). Jõekalda juhitud saate „Kaks kanget Jaapanis“ valisid Kroonika lugejad 2020. aasta parimaks meelelahutussaateks. Samal aastal võitis „Kaks kanget Sovetistanis“ EFTA konkursil parima meelelahutussaate auhinna. „Kaks kanget. Suur aastavahetusshow!“ sai nominatsiooni parima erisaate kategoorias. Jõekalda juhib iganädalast telemängu „Suur lotokolmapäev. Rooside sõda“ ja Eesti Loto erisaateid. Koos Teet Margnaga on ta 2009. aastast tootnud sarjas "Kaks kanget" mitmeid spordi- ja reisisaateid. Koos Margnaga on Jõekalda tootnud ja juhtinud Kanal 2 ja TV3 aastavahetuse programme. "Kristjan Jõekalda". Telekraat. Vaadatud 22. juunil 2024. Hämarsoo, Jaanus (5. jaanuar 2024). "„Kui sealt katlast välja tulime, olime kõik sõbrad." Kursusevennad Jõekalda, Seeman ja Normann keeravad oma hingetrauma humoorikaks etenduseks". Kroonika. Vaadatud 7. jaanuaril 2024. Kirna, Andra (15. juuni 2024). "Kristjan Jõekalda unistab Haapsalu sügistest". Lääne Elu. Lk 4. Tsäro-Mirme, Kairit (14. september 2022). "Kristjan Jõekalda: kui kaamera punane silm stuudios süttib, ärkan ma ellu ja põlen". Kroonika. Kerge, Rainer (21. aprill 2007). "Kristjan Jõekalda: mees, kellel "käsi kullas"". Õhtuleht. "VIDEO | Aasta suunamudija Kristjan Jõekalda: räägin suure saladuse, ma ise ei oska ühtegi videot üles laadida". Kroonika. Vaadatud 1. juunil 2023. "Kes? Mis? Kus?" 2006, lk 444–445 "Kes? Mis? Kus?" 2006, lk 442 Tsäro-Mirme, Kairit (28. oktoober 2022). "Kristjan Jõekalda autorisaade jõuab õige varsti ekraanile: TV3 ei häiri, et teen saadet ETVs". Kroonika. Tsäro-Mirme, Kairit (29. september 2023). "ETV viskas Jõekalda üle parda". Kroonika. Lk 20-26.